
Fuvarozó vállalkozások társadalmi felelősségvállalásának összehasonlító elemzése az ESG árnyékában

Dolgozatom a vállalkozások társadalmi felelősségvállalásának témakörére épül. Úgy gondolom, hogy napjainkban egyre nagyobb népszerűség övezi, s gyakran hallhatunk róla, éppen ezért fontosnak tartottam foglalkozni vele.
A vállalatvezetők többsége már biztosan foglalkozott ilyesfajta tevékenységgel, de ha nem, akkor is elgondolkozott a tényen, hogy érdemes lenne-e alkalmaznia saját szervezetében.
A társadalmi felelősségvállalás alapvető lényege, hogy a vállalatok a gazdasági élet meghatározó szereplőivé váljanak mind gazdasági, mind társadalmi szempontból. Mindezek mellett hatással vannak környezetükre is, ami iránt felelősséggel tartoznak. A vállalatok társadalmi felelősségvállalását, az ezzel kapcsolatos jelentéstételt jogszabályok keretezik, ám ezeken kívül kiemelten fontos az önkéntesség jellege is.
Dolgozatomban bemutatom a társadalmi felelősségvállalás fogalmi hátterét és kialakulásának történetét. Ismertetem a társadalmi felelősségvállalás főbb ismérveit, elveit és alkalmazott szabályrendszerét. Kitérek az ESG fogalmi hátterére is, valamint a legfrissebb vonatkozó jogszabályokra. Bemutatásra kerül a vállalkozó és vállalkozás fogalmi meghatározása, s a kkv-k szerepe a gazdasági életben. Kutatásomban tartalomelemzés segítéségével végzek arra vonatkozóan felmérést, hogy a 100 legnagyobb hazai fuvarozó vállalat weboldalain és fenntarthatósági jelentéseiben hogyan jelennek meg az irodalomban fellelhető leggyakoribb fenntarthatósági szempontok, már az ESG szerint csoportosítva. Kutatásom eredményeképp megállapítható, hogy a fuvarozó vállalkozások jelentős része nagy hangsúlyt fektet az ESG szempontok közlésére még akkor is, ha tevékenységük során nem készítenek erre vonatkozó jelentéseket. 



